Vrou sterf, 15 beseer in JHB-botsingDie taxi wat in die ongeluk betrokke was. Foto: ER24 ŉ Vrou is dood en 15 mense beseer nadat ŉ taxi en ŉ motor Woensdag in Johannesburg se middestad gebots het. Russel Meiring, woordvoerder van ER24, het gesê die botsing het by die kruising van Nugget- en Presidentweg plaasgevind. Die voertuie het in die kruising gebots, waarna die taxi omgeslaan en op sy kant tot stilstand gekom het. Die motor het teen ŉ winkel se muur tot stilstand gekom. “ŉ Vrou se liggaam is in die passasierkant van die taxi aangetref. Sy was ongelukkig reeds dood weens die ernstige aard van haar beserings,” het Meiring gesê. Altesaam 15 mense, van albei voertuie, is op die toneel behandel vir beserings wat strek van matig tot kritiek. Die pasiënte is na verskeie hospitale geneem vir verdere behandeling. Die polisie ondersoek die oorsaak van die ongeluk.